Akademik Mahmud Mirzayev nomidagi bog‘dorchilik, uzumchilik va vinochilik ilmiy-tadqiqot institutining faoliyatini yanada rivojlantirish hamda moddiy-texnika bazasini mustahkamlash chora-tadbirlari to‘g‘risida

Respublikada bog‘dorchilik, uzumchilik va vinochilik sohalarida ilmiy-tadqiqot ishlari ko‘lamini kengaytirish, yangi eksportbop navlarni yaratish, ularning turlarini ko‘paytirish, meva va uzum navlarining genofondini saqlash va boyitish, xorijiy nufuzli ilmiy muassasalar bilan xalqaro hamkorlikni kuchaytirish, ilmiy salohiyatni yanada oshirish, intensiv ko‘chatchilik tizimini yo‘lga qo‘yish, yer-suv resurslaridan samarali foydalanish, hududlarni mahsulotlar yetishtirishga ixtisoslashtirish, hosildorlikni oshirish, zamonaviy resurslarni tejaydigan texnologiyalarni ishlab chiqish hamda ilm-fan yutuqlarini ishlab chiqarishga keng joriy etish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “O‘zbekiston Respublikasida bog‘dorchilik va issiqxona xo‘jaligini yanada rivojlantirish chora-tadbirlari to‘g‘risida” 2019-yil 20-martdagi PQ-4246-son qaroriga muvofiq akademik Mahmud Mirzayev nomidagi bog‘dorchilik, uzumchilik va vinochilik ilmiy-tadqiqot instituti (keyingi o‘rinlarda Institut deb ataladi) O‘zbekiston Respublikasi Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi (keyingi o‘rinlarda Agentlik deb ataladi) ixtiyoriga o‘tkazilganligi ma’lumot uchun qabul qilinsin. 
 2. Quyidagilar Institutning asosiy vazifalari etib belgilansin:
 bog‘dorchilik, uzumchilik va sitruschilik sohalarida yuqori hosilli, kasalliklarga chidamli, raqobatbardosh, eksportbop meva va uzum navlarini yaratish hamda ularni yetishtirishda ilmiy asoslangan resurslarni tejaydigan ilg‘or texnologiyalarni ishlab chiqish; 
 hududlarning tabiiy tuproq-iqlim sharoitlarini inobatga olib, meva va uzum navlarini joylashtirish bo‘yicha ilmiy asoslangan tavsiyalar ishlab chiqish hamda xorijiy mamlakatlardan olib kelingan istiqbolli meva va uzum navlarini sinovdan o‘tkazish va mahalliy sharoitga moslashtirishga qaratilgan ilmiy-tadqiqotlarni amalga oshirish;
 resurslarni tejaydigan zamonaviy texnologiyalarni, shu jumladan, tomchilatib va yomg‘irlatib sug‘orish tizimlarini qo‘llagan holda ko‘chatchilik, intensiv bog‘dorchilik va issiqxona xo‘jaligini tashkil etish hamda rivojlantirishga qaratilgan fundamental va amaliy tadqiqotlar hamda innovatsion ilmiy-texnik loyihalarni amalga oshirish;
 bog‘dorchilik, uzumchilik va vinochilikni rivojlantirish borasida ilg‘or xorijiy tajribani chuqur tahlil qilgan holda zamonaviy biotexnologiya va agrotexnologiyalarni ishlab chiqarishga samarali joriy etish yuzasidan tavsiyalar ishlab chiqish hamda belgilangan tartibda xorijiy donor tashkilotlarning grantlari va texnik ko‘mak mablag‘larini jalb qilish;
 yuqori malakali ilmiy xodimlar, shu jumladan, falsafa (PhD) va fan doktorlarini (DSc) tayyorlash, bog‘dorchilik va uzumchilik sohasida mutaxassislarni o‘qitish, ularning malakasini oshirish yo‘nalishida mahalliy va xorijiy ta’lim muassasalari, ilmiy-tadqiqot institutlari, sohaga ixtisoslashgan xorijiy tashkilotlar va ishlab chiqaruvchilar bilan hamkorlik qilish; 
 vinochilik sohasida yangi, yuqori sifatli, raqobatbardosh, eksportbop vino assortimentlarini yaratish va qayta ishlash texnologiyalarini tadqiq etish va shu asosda vinochilik sohasining raqobatbardoshligini ta’minlovchi ilmiy yechimlarni amaliyotga joriy qilish uchun taqdim etish;
 xalqaro standartlarga mos va eksportbop mevali daraxt, tok, rezavor va sitrus o‘simliklarining ko‘chatlarini yetishtirish hamda ularni realizatsiya qilish.
 3. Quyidagilar:
 2019 — 2023-yillarda akademik Mahmud Mirzayev nomidagi bog‘dorchilik, uzumchilik va vinochilik ilmiy-tadqiqot instituti hamda uning tizimidagi ilmiy-tajriba stansiyalarining ilmiy salohiyatini yanada oshirish, moddiy-texnika bazasini mustahkamlash va faoliyatini takomillashtirish chora-tadbirlari dasturi 2-ilovaga muvofiq; 
 2019 — 2023-yillarda akademik Mahmud Mirzayev nomidagi bog‘dorchilik, uzumchilik va vinochilik ilmiy-tadqiqot instituti hamda uning ilmiy-tajriba stansiyalarining moddiy-texnika bazasini mustahkamlash uchun qishloq xo‘jaligi texnikasi va agregatlarni lizing asosida xarid qilish rejasi 3-ilovaga muvofiq tasdiqlansin.
 4. O‘zbekiston Respublikasi qishloq xo‘jaligi vaziriga, zarur hollarda, boshqaruv xodimlarining belgilangan cheklangan soni doirasida Institut va uning ilmiy-tajriba stansiyalari tuzilmasiga o‘zgartirishlar kiritish huquqi berilsin.
 5. Belgilansinki:
 a) Institut:
 o‘z faoliyati bo‘yicha Agentlik va O‘zbekiston Respublikasi Qishloq xo‘jaligi vazirligiga hisobot beradi;
 O‘zbekiston Respublikasi Innovatsion rivojlanish vazirligi tomonidan o‘tkaziladigan ilmiy loyihalar tanlovlarining natijalari bo‘yicha ajratiladigan grantlar, shuningdek, xo‘jalik faoliyatidan tushadigan mablag‘lar, xalqaro moliya institutlari, xorijiy tashkilotlarning grantlari va texnik ko‘mak mablag‘lari, jismoniy va yuridik shaxslarning homiylik xayriyalari, qonun hujjatlarida taqiqlanmagan boshqa manbalar hisobidan moliyalashtiriladi; 
 b) Institut direktori Agentlik direktorining taqdimnomasiga binoan O‘zbekiston Respublikasi qishloq xo‘jaligi vaziri tomonidan lavozimga tayinlanadi va lavozimdan ozod etiladi;
 v) Institut direktori o‘rinbosarlari Institut direktorining taqdimnomasiga binoan Agentlik direktori tomonidan lavozimga tayinlanadi va lavozimdan ozod etiladi;
 g) ilmiy-tadqiqot ishlarini amalga oshirish, noyob kolleksiya, ona bog‘larni saqlash va ularning maydonlarini kengaytirish, yuqori sifatli eksportbop ko‘chatlar yetishtirish, sohaga ilm-fan yangiliklari va resurslarni tejaydigan texnologiyalarni keng joriy etish maqsadida Qoraqalpog‘iston Respublikasi Vazirlar Kengashi va viloyatlar hokimliklari tomonidan Institut va uning ilmiy-tajriba stansiyalariga qarashli mavjud yer maydonlariga paxta, g‘alla, ozuqa va moyli ekinlarni joylashtirish taqiqlanadi. 
 6. O‘zbekiston Respublikasi Qishloq xo‘jaligi vazirligi va Agentlikning Toshkent viloyati, Toshkent tumani, Guliston QFY hududida joylashgan Institutga qarashli bo‘lgan qishloq xo‘jaligida foydalanilmaydigan 0,5 gektar yer maydonida Institut xodimlari uchun ko‘p qavatli turar joy majmuasini barpo etish to‘g‘risidagi taklifiga rozilik berilsin. 
 Bunda tijorat banklariga Institutning yosh, tajribali xodimlariga imtiyozli shartlar asosida 15 yil muddatga ipoteka kreditlari ajratilishi tavsiya etilsin.
 7. “O‘zagrolizing” aksiyadorlik jamiyati Institutga zarur qishloq xo‘jaligi texnikasi va agregatlar 3-ilovaga muvofiq belgilangan tartibda lizing asosida yetkazib berilishini ta’minlasin.
 8. O‘zbekiston Respublikasi Qishloq xo‘jaligi vazirligi, Yer resurslari, geodeziya, kartografiya va davlat kadastri davlat qo‘mitasi, Agentlik bilan birgalikda uch oy muddatda Institut va uning ilmiy-tajriba stansiyalari hamda eksperimental xo‘jaliklariga qarashli mavjud yer maydonlarini konturlar bo‘yicha to‘liq xatlovdan o‘tkazib, samarasiz foydalanilayotgan yer maydonlarini tiklash va muomalaga qaytarish bo‘yicha Vazirlar Mahkamasiga taklif kiritsin. 
 9. Qishloq xo‘jaligi vazirligi, Toshkent viloyati hokimligi, O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi 2019-yil 1-dekabrga qadar Institutga qarashli ko‘p yillik manzarali daraxtlarni saqlab qolishga va Institutning ilmiy-eksperimental faoliyatiga salbiy ta’sir ko‘rsatuvchi hamda ekologik holatning buzilishiga olib keluvchi faoliyat bilan shug‘ullanuvchi Institutga qarashli yer maydonlari hududining ichki qismida joylashgan boshqa tashkilotlar va agrofirmalarning yer maydonlari qonunchilikda belgilangan tartibda Institutga o‘tkazilishi chora-tadbirlarini amalga oshirsin.
 10. O‘zbekiston Respublikasi Energetika vazirligi Institut va uning tizimidagi ilmiy-tajriba stansiyalarida ilmiy-tadqiqot ishlarini o‘z vaqtida sifatli olib borish uchun Institut laboratoriyalari va mavjud issiqxonalarga talab etiladigan tabiiy gaz va elektr energiyasining belgilangan tartibda yetkazib berilishini ta’minlasin. 
 11. Andijon, Buxoro va Toshkent viloyatlari hokimliklari O‘zbekiston Respublikasi Qishloq xo‘jaligi vazirligi, Agentlik, Moliya vazirligi huzuridagi Davlat-xususiy sheriklikni rivojlantirish agentligi bilan birgalikda 2019-2020-yillarda Institutning Toshkent, Buxoro va Andijon viloyatlaridagi ilmiy-tajriba stansiyalarida davlat-xususiy sheriklik shartlari asosida hamda mahalliy va xorijiy investorlar mablag‘lari hisobidan “in-vitro” sharoitida (probirkadagi sun’iy ozuqa muhitida) ko‘chatlarni ko‘paytirish uchun zamonaviy laboratoriya va issiqxonalar tashkil etilishini ta’minlasinlar. 
 12. O‘zbekiston Respublikasi Qishloq xo‘jaligi vazirligiga Institut hududidagi kolleksiya bog‘ va tokzorlarda ilmiy-tadqiqot ishlarini olib borishda suv ta’minotini yaxshilash uchun:
 110 kVt quvvatli nasos o‘rnatish;
 600 metr uzunlikdagi diametri d-220 mm bo‘lgan bosimli quvurlarni o‘rnatish;
 O‘zbekiston Respublikasi Energetika vazirligi bilan birgalikda nasos agregatini ishlatish uchun zarur bo‘ladigan 160 KVA quvvatli transformator punktini o‘rnatish;
 O‘zbekiston Respublikasi Suv xo‘jaligi vazirligi bilan birgalikda Institut va uning tizimidagi ilmiy-tajriba stansiyalari yer maydonlarining meliorativ holatini yaxshilash uchun zovur va sug‘orish ariqlarini ta’mirlash-tiklash ishlarini 2020-yil 1-avgustga qadar amalga oshirish vazifalari yuklansin. 
 13. Agentlik bir oy muddatda akademik Mahmud Mirzayev nomidagi bog‘dorchilik, uzumchilik va vinochilik ilmiy-tadqiqot institutining ustavini tasdiqlasin.
 14. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov va O‘zbekiston Respublikasi qishloq xo‘jaligi vaziri J.A. Xodjayev zimmasiga yuklansin.